Der er onsdag blevet indgået en bred politisk aftale om en grønnere transportpolitik. Hovedstaden får letbane.

Alle Folketingets partier undtagen Enhedslisten har indgået en politisk aftale med et omfang på 1,7 milliarder kroner om blandt andet en letbane i hovedstaden.

Med aftalen om letbanen i Ring 3 i hovedstadsområdet tages det næste skridt frem imod realiseringen af den 27 kilometer lange letbane fra Lyngby og Ishøj.

Løft til den kollektive trafik i hovedstaden

- Jeg er meget tilfreds med, at forligskredsen nu har givet mig mandat til at indgå en aftale med kommunerne i Ringby-samarbejdet og regionen om en letbane i Ring 3 i hovedstadsområdet, siger transportminister Henrik Dam Kristensen (S).

- Letbanen er et visionært projekt, som vil kunne bidrage kraftigt til at løfte den kollektive trafik rundt om København, fortsætter han i en pressemeddelelse.

Staten afsætter således yderligere 252 millioner kroner til projektet, så statens samlede indskud i projektet er på mere end 1,7 milliarder kroner.